**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

31. marec 2017

**Návrh**

**na schválenie Memoranda o vzájomnej  spolupráci medzi Bratislavským samosprávnym krajom a Bratislavskou vodárenskou spoločnosťou a.s.**

Predkladateľ: Materiál obsahuje:

Ing. Martin Berta, CSc.1. Návrh uznesenia

podpredseda Bratislavského 2. Dôvodová správa

samosprávneho kraja 3. Text memoranda

Zodpovedná:

Karin Bartošová

Vedúca sekretariátu riaditeľa Úradu BSK

Spracovatelia:

Karin Bartošová Mgr. Barbora Lukáčová

Vedúca sekretariátu riaditeľa Úradu BSK Riaditeľka Odboru stratégie, územného rozvoja a riadenia projektov

Mgr. Peter Húska

Poradca predsedu JUDr. Matúš Šaray

Vedúci právneho oddelenia

Ing. Ladislav Csáder

Riaditeľ odboru dopravy Mgr. Art. Zuzana Šajgalíková

Riaditeľka odboru cestovného

Ing. Roman Csabay ruchu a kultúry

Riaditeľ odboru školstva, mládeže

a športu

Bratislava

Marec 2017

Návrh uznesenia

**UZNESENIE č. ....... / 2017**

zo dňa 31.3.2017

Zastupiteľstvo Bratislavského samosprávneho kraja po prerokovaní materiálu

1. **s c h v a ľ u j e**

Memorandum o vzájomnej spolupráci medzi Bratislavským samosprávnym krajom a Bratislavskou vodárenskou spoločnosťou a.s.

1. **p o v e r u j e**

predsedu BSK podpísať toto Memorandum o vzájomnej spolupráci medzi Bratislavským samosprávnym krajom a Bratislavskou vodárenskou spoločnosťou a.s.

T: do 30.4. 2017

**D ô v o d o v á s p r á v a**

Bratislavský samosprávny kraj a Bratislavská vodárenská spoločnosť a.s. memorandom o vzájomnej spolupráci vyjadrujú spoločnú vôľu k posilneniu spolupráce zmluvných strán v oblastiach:

* strategický rozvoj, ochrana zdrojov pitnej vody, adaptácia na zmenu klímy, veda a výskum
* vzdelávanie a školstvo
* doprava a cestné komunikácie
* cestovný ruch
* propagácia.

Cieľom memoranda je zdieľanie vzájomných skúseností, prípadné spoločné projektové partnerstvá a podporovanie vzájomnej informovanosti.

V minulom období sa realizovala úspešná spolupráca napríklad pri organizácii Európskeho samitu regiónov a miest, kedy BVS a.s. poskytla BSK svoje odborné kapacity a zastrešila koncipovanie tém a programu pre samit EU k predsedníctvu SR v Rade EK na tému „Voda“, ďalej vzájomná úspešná spolupráca pri projektových aktivitách BSK v rámci témy voda, vodné hospodárstvo a ochrana vody (projektové zámery: Malý Dunaj a Mošonský Dunaj, Biologická regulácia komárov, Flood-Serv – verejný protipovodňový a výstražný servis a pod.).

Obsah návrhu textu predkladaného memoranda bol vzájomne odkonzultovaný a odsúhlasený jeho účastníckymi stranami.

**MEMORANDUM O VZÁJOMNEJ SPOLUPRÁCI**

uzatvorené podľa § 269 ods. 2 zákona č. 513/1991 Zb. Obchodný zákonník v znení neskorších predpisov

medzi stranami:

**Bratislavský samosprávny kraj**

Sídlo: Sabinovská 16, 820 05 Bratislava 25

Korešpondenčná adresa: Sabinovská 16, P.O.Box 106, 820 05 Bratislava

Zastúpený: Ing. Pavol Frešo, predseda

IČO: 36063606

Kontaktná osoba: Karin Bartošová

Telefón/emailová adresa: 02/4826 4114, [karin.bartosova@region-bsk.sk](mailto:karin.bartosova@region-bsk.sk)

(ďalej ako „**BSK**“)

a

**Bratislavská vodárenská spoločnosť, a.s.**

Sídlo: Prešovská 48, 826 46 Bratislava 29

Korešpondenčná adresa: Prešovská 48, 826 46 Bratislava 29

Zastúpená: Ing. Zsolt Lukáč, EMBA, predseda predstavenstva

Ing. František Sobota, podpredseda predstavenstva

IČO: 35850370

Spoločnosť zapísaná v: Obchodnom registri Okresného súdu Bratislava I,

oddiel: Sa, vložka č. 3080/B

Kontaktná osoba: Ján Pálffy, PhD.

Telefón/emailová adresa: 02/ 4825 3174, [jan.palffy@bvsas.sk](mailto:radoslav.danis@bvsas.sk)

(ďalej ako „**BVS**“)

**I. Preambula**

1. Toto memorandum o vzájomnej spolupráci (ďalej len „**Memorandum**“) je založené na princípe partnerstva, vzájomne výhodnej spolupráce, dôvery a porozumenia oboch strán.
2. Cieľom Memoranda je vytvoriť a/alebo posilniť vzájomnú spoluprácu v jednotlivých, Memorandom špecifikovaných, oblastiach medzi zúčastnenými stranami. Je najvyšším záujmom a prioritou strán posilniť existujúcu úroveň vzájomnej spolupráce rozvojom oblastí spolupráce, ako aj skúmaním oblastí, v ktorých by strany mohli spoluprácu rozvinúť v budúcnosti.
3. Predmetom tohto Memoranda je vznik partnerstva a zdieľanie vzájomných skúseností najmä v nasledovných oblastiach:

* Strategický rozvoj, ochrana zdrojov pitnej vody, adaptácia na zmenu klímy, veda a výskum
* Vzdelávanie a školstvo
* Doprava a cestné komunikácie
* Cestovný ruch
* Propagácia

1. Strany Memoranda budú vždy po vzájomnej dohode riadne a včas vykonávať všetky činnosti a úkony za účelom dosiahnutia cieľa sledovaného týmto Memorandom.

**II. Formy spolupráce v špecifikovaných oblastiach**

1. **Strategický rozvoj, ochrana zdrojov pitnej vody, adaptácia na zmenu klímy, veda a výskum**

Spolupráca v oblastiach strategického rozvoja a projektov, vedy a výskumu, ochrany podzemných zdrojov pitnej vody, mitigačných a adaptačných opatrení na zmiernenie negatívnych dôsledkov zmeny klímy na území BSK.

1. **Vzdelávanie a školstvo**

Podpora spoločných projektov orientovaných na žiakov stredných škôl v zriaďovateľskej pôsobnosti BSK. Spolupráca v oblasti odborného vzdelávania so strednými školami, ktoré poskytujú vzdelávanie v odboroch z oblasti vodárenstva s potenciálom ich uplatnenia v prostredí BVS. V prípade záujmu o vstup BVS do systému duálneho vzdelávania, BSK ako zriaďovateľ vytvorí podmienky pre jeho realizáciu na vybraných stredných školách na základe identifikovaných potrieb BVS ako zamestnávateľa.

1. **Doprava a cestné komunikácie**

Obojstranná spolupráca partnerov, ktorá spočíva vo vzájomnej koordinácii projektových a investičných činností, majetkovoprávnom vysporiadaní partnerov na cestách II. a III. triedy tak, aby nedochádzalo k

obmedzovaniu práv a povinností zúčastnených strán.

1. **Cestovný ruch**

Kooperácia na príprave koncepcie informovania návštevníkov regiónu BSK o významných oblastiach súvisiacich s vodárenstvom a vodnými zdrojmi (s prihliadnutím na požiadavku bezpečnosti vodárenských zdrojov).

1. **Propagácia**

Vzájomná propagácia aktivít BSK a BVS, ktoré prispievajú ku zvýšeniu povedomia návštevníkov i obyvateľov Bratislavského kraja o prírodnom bohatstve regiónu v oblasti vodných zdrojov, vodárenstva a vodozádržných opatreniach v súvislosti s adaptáciou na zmenu klímy (s prihliadnutím na požiadavku bezpečnosti vodárenských zdrojov) prostredníctvom komunikačných a marketingových nástrojov účastníkov Memoranda. BVS v rámci svojich kapacitných možností podporí v letných mesiacoch podujatia BSK prostredníctvom zabezpečenia pitného režimu.

**III. Ostatné dojednania**

1. Toto Memorandum nemá žiadny vplyv na práva a povinnosti zúčastnených strán, vyplývajúce z dohôd s tretími stranami.
2. Zúčastnené strany Memoranda sa zaväzujú, že neposkytnú, ani nezneužijú žiadne informácie, ktoré sa dozvedeli počas trvania spolupráce na základe tohto Memoranda. Na tieto informácie sa vzťahuje režim utajenia dôverných informácií. Toto ustanovenie sa netýka povinne zverejňovaných a sprístupňovaných informácií v zmysle príslušných ustanovení zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií).
3. Žiadna zo strán Memoranda si nemôže vynucovať plnenie od druhej strany na základe tohto Memoranda, najmä ak obsah takéhoto plnenia by bol predmetom obchodného tajomstva, alebo podlieha mlčanlivosti na základe zmlúv s tretími stranami. Porušením alebo ohrozením obchodného tajomstva nie je sprístupnenie informácie týkajúcej sa závažného vplyvu na zdravie ľudí, svetové kultúrne a prírodné dedičstvo, životné prostredie vrátane biologickej diverzity a ekologickej stability, o znečisťovaní životného prostredia, ktorá sa získala za verejné prostriedky, alebo sa týka používania verejných prostriedkov, nakladania s majetkom vyššieho územného celku alebo majetkom právnických osôb zriadených zákonom, na základe zákona alebo nakladania s finančnými prostriedkami Európskej únie.
4. Počas celej dĺžky trvania spolupráce na základe tohto Memoranda sa každá strana zaväzuje poskytnúť druhej strane dostatočnú súčinnosť, nevyhnutnú na riadne plnenie tejto spolupráce – ide najmä o riadnu obojstrannú komunikáciu pri poskytovaní informácií.

**IV. Záverečné ustanovenia**

1. Toto Memorandum sa uzatvára na dobu neurčitú. Každá zo strán môže Memorandum vypovedať písomnou výpoveďou, a to aj bez uvedenia dôvodu. Výpoveď je účinná okamihom jej písomného doručenia druhej strane Memoranda na korešpondenčnú adresu, uvedenú v záhlaví tohto Memoranda.
2. Právne vzťahy Memorandom výslovne neupravené sa riadia všeobecne záväznými právnymi predpismi Slovenskej republiky, najmä zákonom č, 513/1991 Zb. Obchodný zákonník v znení neskorších predpisov.
3. Strany sa zaväzujú do 30 kalendárnych dní od vypovedania Memoranda odstrániť znenia Memoranda zo svojho webového sídla.
4. Toto Memorandum sa vyhotovuje v dvoch rovnopisoch, z ktorých každá zo strán dostane jeden rovnopis.
5. Strany Memoranda môžu po vzájomnej dohode rozšíriť alebo zúžiť rozsah spolupráce dohodnutý v tomto Memorande. Ustanovenia tohto Memoranda možno meniť alebo dopĺňať iba po vzájomnej dohode strán v podobe písomných dodatkov podpísaných oboma stranami.
6. Memorandum nadobúda platnosť dňom jeho podpísania oprávnenými zástupcami oboch strán a účinnosť dňom nasledujúcim po jeho zverejnení v súlade s § 47a Občianskeho zákonníka.
7. Strany Memoranda vyhlasujú, že si Memorandum riadne a dôsledne prečítali, jeho obsahu porozumeli, ich prejavy sú dostatočne jasné, určité a zrozumiteľné, podpisujúce osoby sú oprávnené k podpisu Memoranda a na znak súhlasu ho podpisujú.

V Bratislave dňa ………….............. 2017

|  |  |
| --- | --- |
| Bratislavský samosprávny kraj  .……………………………….....  Ing. Pavol Frešo  predseda | Bratislavská vodárenská spoločnosť, a.s.  .……………………………….....  Ing. Zsolt Lukáč, EMBA  predseda predstavenstva  .……………………………….....  Ing. František Sobota  podpredseda predstavenstva |

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Finančná komisia | Finančná komisia odporúča zastupiteľstvu BSK schváliť predložený materiál. | Prítomní 6  Za 6  Proti 0  Zdržal 0  Nehlasoval 0 |  |  |
| Komisia dopravy | Komisia po prerokovaní materiálu odporúča Z BSK predložený materiál schváliť. | Prítomní 6  Za 6  Proti 0  Zdržal 0  Nehlasoval 0 |  |  |
| Komisia európskych záležitostí,  regionálnej  spolupráce a  cestovného ruchu | Komisia materiál prerokovala a odporúča zastupiteľstvu BSK jeho schválenie. | Prítomní 6  Za 6  Proti 0  Zdržal 0  Nehlasoval 0 |  |  |
| Komisia regionálneho rozvoja, územného plánovania a životného prostredia | Komisia po prerokovaní materiálu odporúča Z BSK predložený materiál schváliť. | Prítomní 8  Za 8  Proti 0  Zdržal 0  Nehlasoval:0 |  |  |
| Komisia školstva, športu a mládeže | Materiál bol prerokovaný s odporúčaním Z BSK | Prítomní 9  Za 9  Proti 0  Zdržal 0  Nehlasoval:0 |  |  |

**Stanoviská komisií Zastupiteľstva BSK**

**Bod : Návrh na schválenie Memoranda o vzájomnej spolupráci medzi Bratislavským samosprávnym krajom a Bratislavskou vodárenskou spoločnosťou a. s.**