**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

31. marca 2017

**Informácia**

**o vyhodnotení Integrovaného dopravného systému v Bratislavskom kraji za rok 2016**

Materiál predkladá: Materiál obsahuje:

Ing. Martin Berta 1. Návrh uznesenia

podpredseda BSK 2. Dôvodová správa

3. Materiál

Zodpovedný:

Ing. Marian Rovenský

predseda predstavenstva

Bratislavská integrovaná doprava, a. s.

Spracovatelia:

Ing. Zuzana Horčíková

generálna riaditeľka

Bratislavská integrovaná doprava, a. s.

Bratislava

marec 2017

Návrh uznesenia

**UZNESENIE č. ........... / 2017**

zo dňa 31. 03. 2017

Zastupiteľstvo Bratislavského samosprávneho kraja po prerokovaní materiálu

**A. berie na vedomie**

Informáciu o vyhodnotení Integrovaného dopravného systému v Bratislavskom kraji za rok 2016.

**B. poveruje**

B1. Predsedu Bratislavského samosprávneho kraja rokovať s primátorom hlavného mesta SR Bratislavy ako jediným akcionárom spoločnosti Dopravný podnik Bratislava, a. s. o zmene deľby tržieb, ktoré navrhla spoločnosť Bratislavská integrovaná doprava, a. s., ako koordinátor Integrovaného dopraveného systému v Bratislavskom kraji a ktoré boli akceptované všetkými objednávateľmi a dopravcami (s výnimkou DPB, a. s.) zapojenými do Integrovaného dopraveného systému v Bratislavskom kraji.

T: 30. 06. 2017

B2. Predsedu Bratislavského samosprávneho kraja, ako zástupcu akcionára spoločnosti Bratislavská integrovaná doprava, a. s., aby uložil predstavenstvu spoločnosti pripraviť návrh dohody o spolupráci pri ďalšom rozvoji Integrovaného dopravného systému na území Bratislavského kraja, predmetom ktorej bude spoločný postup objednávateľov dopravy a dopravcov pri rozvoji Integrovaného dopravného systému v Bratislavskom kraji a odovzdanie niektorých kompetencií spoločnosti Bratislavská integrovaná doprava, a. s. ako koordinátorovi celého systému.

T: 30. 06. 2017

**D ô v o d o v á s p r á v a**

Spoločnosť BID, a. s. mala v zmysle uzatvorených zmlúv so svojimi akcionármi za úlohu do konca februára 2017 predložiť vyhodnotenie IDS BK. Túto úlohu si splnila zaslaním dokumentu s názvom Integrovaný dopravný systém v Bratislavskom kraji – správa o vývoji za rok 2016.

Dokument uvádza v zaužívanej štruktúre s rozdelením na dopravnú, tarifná a informačnú časť prehľady o novinách a zmenách zavedených v roku 2016 a taktiež, najmä v tarifnej oblasti, prináša prehľady o dopravných výkonoch, počtoch predaných cestovných lístkov a ich rozdelení, ako aj o tržbách IDS BK. Údaje, ktoré bolo možno úplne alebo čiastočne porovnať s predchádzajúcim obdobím sú v grafoch rozdelené po jednotlivých rokoch od vzniku IDS BK. Keďže rok 2016 bol prvým rokom komplexného fungovania IDS BK po tarifnej stránke, plnohodnotné porovnanie bude možné sledovať až v ďalších obdobiach.

Základnou úlohou koordinátora je priebežne monitorovať nastavenie celého systému IDS a v prípade zistenia akejkoľvek disproporcie zabezpečiť analýzu a riešenie vzniknutého stavu.

Nastavenie systému bolo zo strany spoločnosti BID, a. s. podrobne analyzované a v decembri 2016 bol predstavený aj konkrétny návrh na zmenu v systéme deľby tržieb. Analýza bola vypracovaná aj na základe *Zmluvy o podmienkach prepravy a činností súvisiacich s prevádzkou Integrovaného dopravného systému v Bratislavskom kraji*, uzatvorenou medzi koordinátorom IDS BK a jednotlivými dopravcami. Na základe tejto zmluvy má BID, a. s. povinnosť raz ročne prehodnocovať nastavenie parametrov, vstupujúcich do deľby tržieb v IDS BK.

BID, a. s. ako koordinátor analýzou koeficientov deľby tržieb zistil, že nastavenie systému pre deľbu tržieb nebolo optimálne. Ako sa na základe údajov z reálnej prevádzky ukázalo, pevne stanovený **podiel pre zóny 100+101 z jednorazových štyri a viac zónových adresných cestovných lístkov**, nebol pred III. etapou nastavený spravodlivo (1,00€ pre zóny 100+101). Spoločnosť BID, a. s. zo skutočných údajov z predaja cestovných lístkov a teda aj z využívania cestovných lístkov vypočítala, že priemerná cena jednej jazdy realizovanej na jednorazový cestovný lístok v Bratislave (teda v zóne 100+101) zodpovedá hodnote 0,81€ (a nie hodnote 1,00€[[1]](#footnote-1), ktorá bola stanovená pred spustením III. etapy IDS BK). Keďže v uvedenej problematike nemá spoločnosť BID, a. s. rozhodovaciu právomoc, spracovala výpočet dopadov na prerozdelenie tržieb v troch variantoch.

**Variant 1 – podiel 0,85€ pre zóny 100+101**

|  |  |  |  |
| --- | --- | --- | --- |
| Dopravca | ZSSK | Slovak Lines | DPB |
| Variant 1 | +28 125 € | +254 752 € | -282 877 € |

**Variant 2 – podiel 0,80€ pre zóny 100+101**

|  |  |  |  |
| --- | --- | --- | --- |
| Dopravca | ZSSK | Slovak Lines | DPB |
| Variant 2 | +38 083 € | +345 111 € | -383 194 € |

**Variant 3 – podiel 0,75€ pre zóny 100+101**

|  |  |  |  |
| --- | --- | --- | --- |
| Dopravca | ZSSK | Slovak Lines | DPB |
| Variant 3 | +47 604 € | +431 389 € | -478 993 € |

Táto analýza spolu s navrhovaným riešením bola zaslaná dopravcom aj objednávateľom dopravných výkonov v dostatočnom časovom predstihu a bola prerokovaná dňa 8.12.2016 na zasadnutí Tarifno-legislatívnej skupiny v sídle BID, a. s.. Zástupca DPB, a. s. na stretnutí vyjadril názor, že je zástancom spravodlivého a transparentného prerozdelenia tržieb, avšak na vydanie rozhodnutia o návrhoch predložených BID, a. s. požiadal o sprístupnenie všetkých podkladov vstupujúcich do deľby tržieb. BID, a. s. ako koordinátor mal za úlohu pripraviť prezentáciu deľby tržieb aj so sprístupnením dát. Dňa 15.12.2016 sa konala prezentácia spôsobu deľby tržieb a následne boli všetky dáta vstupujúce do deľby tržieb odoslané partnerom. Dňa 28.12.2016 zástupca DPB, a. s. požiadal spoločnosť BID o doplnenie údajov, ktoré poslúžia pre posúdenie navrhovanej zmeny koeficientu. Požadované dáta BID, a. s. zaslala dňa 3.1.2017.

Dňa 11.1.2017 zaslal DPB, a. s. zamietavé stanovisko k návrhu BID, a. s. na zmenu koeficientu. Dňa 12.1.2017 bolo stanovisko DPB, a. s. predmetom rokovania Tarifno-legislatívnej skupiny. Na stretnutí zástupca DPB, a. s. nedokázal dostatočne argumentovať a presvedčiť prítomných partnerov o  predloženom stanovisku. Všetci zúčastnení partneri sa zhodli na skutočnosti, že vykonané prepočty DPB, a. s. považujú za neobjektívne a v rozpore so schválenou metodikou deľby tržieb v IDS BK. Zúčastnení partneri požiadali DPB, a. s. o sprístupnenie všetkých prepočtov, ktoré sa uvádzajú v stanovisku DPB, a. s.. DPB, a. s. mal doručiť koordinátorovi tieto podklady počas 3. kalendárneho týždňa. Do dnešného dňa neboli tieto podklady doručené.

**Stanoviská jednotlivých partnerov k návrhom BID, a. s.:**

* koordinátor BID, a. s. navrhuje vypočítanú hodnotu, a to 0,81 €.
* objednávateľ BSK navrhuje vypočítanú hodnotu, a to 0,81 €.
* objednávateľ HMB vzhľadom na dopady pre DPB, a. s. navrhuje variant č. 1 (0,85 €).
* objednávateľ MDV SR sa prikláňa k variante č.2 (0,80 €), prípadne k vypočítanej hodnote (0,81 €).
* dopravca SL, a. s. sa prikláňa k variantu č.3 (0,75 €).
* dopravca DPB, a. s. nesúhlasí so žiadnym návrhom.
* dopravca ZSSK, a. s. navrhuje podiel pre zónu 100+101 zo 4 a viac zónových adresných CL na úrovni vypočítanej hodnoty, a to 0,81 €.

Na základe stanovísk objednávateľov a dopravcov BID, a. s. rozhodla uplatniť ako konečný návrh variant **0,81 € pre zóny 100+101,** čo predstavuje 54 % z ceny 4 zónového adresného cestovného lístka.

Predpokladaná ročná zmena tržieb dopravcov pri vybranom variante:

|  |  |  |  |
| --- | --- | --- | --- |
| Dopravca | ZSSK | Slovak Lines | DPB |
| **Variant - 0,81€** | +35 594 € | +322 521 € | -358 115 € |

Zmena koeficientu je predmetom pripraveného Dodatku č. 3 k Zmluve medzi koordinátorom a dopravcami. Návrh znenia Dodatku č.3 vrátane sprievodného listu s odôvodnením bol dopravcom zaslaný dňa 20.2.2017. Slovak Lines a ZSSK súhlasia s navrhnutou zmenou koeficientu. DPB do dnešného dňa nedoručil stanovisko k nášmu návrhu.

Aby sa v budúcnosti predišlo podobným situáciám, kedy by niektorý z partnerov blokoval prenastavenie systému IDS BK, spoločnosť BID, a. s. ako koordinátor projektu, musí získať postavenie koordinátora s rozhodovacími právomocami.

Teda v prípade, ak koordinátor systému IDS BK na základe analýz prevádzky IDS BK identifikuje potrebu zmeny systému IDS BK tak, aby bol spravodlivý, mali by byť jeho závery a návrhy záväzné pre všetkých partnerov zapojených do IDS BK. Samozrejme, všetky tieto analýzy a závery musia byť prerokované so všetkými partnermi, podobne ako je tomu doteraz.

Spoločnosť BID, a. s. preto navrhuje, aby boli obnovené rokovania o *Dohode o spolupráci pri ďalšom rozvoji Integrovaného dopravného systému na území Bratislavského kraja*, aby boli v tejto dohode definované kompetencie koordinátora IDS BK a aby boli zmluvnými stranami tejto dohody aj samotní dopravcovia, čím sa zabezpečí previazanosť so *Zmluvou o podmienkach prepravy a činností súvisiacich s prevádzkou Integrovaného dopravného systému v Bratislavskom kraji*.

1. Hodnota podielu z CL1C pre zóny 100+101 má zodpovedať priemernej hodnote CL1C využívaného na území zón 100+101. Keďže pri zavádzaní III. etapy IDS BK bol zavedený nový typ cestovného lístka s platnosťou 2 zóny / 30 minút v hodnote 0,90 € a cena 3-zónového 60-min. CL1C bola stanovená na 1,20 €, žiadali zástupcovia DPB, a.s., aby podiel z týchto lístkov pre zóny 100+101 bol na úrovni hodnoty 60 min. CL t. j. 1,20 €. V návrhu BID bolo stanoviť podiel 0,90€, čo bola hodnota nového 30 minútového cestovného lístka. Po dohode všetkých zúčastnených strán bol nakoniec stanovený podiel do zón 100+101 vo výške 1,00 €. [↑](#footnote-ref-1)